Plaja din Vama Veche s-a transformat total după ce tinerii au petrecut până în zori fără să aibă grijă de mediul înconjurător.
Imaginile cu mizeria lăsată în urmă care au fost postate de internauți s-au viralizat rapid și au stârnit controverse în rândul generațiilor în mediul online.
Iată cum a rămas plaja după ce petrecăreții au plecat fără să se uite în spate la gunoaiele pe care le-au lăsat!
Plaja din Vama Veche, devastată de turiști
Un internaut care a rămas dezamăgit de turiștii care nu au ținut cont nici măcar de existența coșurilor de gunoi s-a decis să filmeze totul fără să stea pe gânduri pentru a le arăta oamenilor în ce fel a ajuns plaja din Vama Veche după ce a fost gazda a mai multor petreceri în minivacanța care tocmai a trecut.
„Plaja din Vama Veche post 1 Mai! E pur și simplu ca o groapă de gunoi. Asta înseamnă plajele administrate că încă nu s-au deschis oficial de către cei care le-au concesionat sau închiriat. Absolut peste tot e ca și cum ai merge prin groapa de gunoi!
O mare plăcere să stai la plajă! Sticle de plastic, sticle de sticlă. Bine că avem muzică! Clasic, peste tot, pe aici printre vegetația asta ... Peste tot! Absolut dezolant! Sticle de 2 litri de plastic, ambalaje, tot ce vrei. Poți să faci un studiu de caz cu preferințele în materialele de consum ale românilor!” a spus Tudor Maxim în timp ce filma plaja pentru a împărtăși imaginile cu internauții.
Internautul a urcat videoclipul atât pe pagina personală de Facebook, cât și pe grupul de Facebook Vama Veche pentru ca acesta să fie văzut de mai mulți oameni.
Reacțiile nu au întârziat să apară, oamenii fiind de-a dreptul indignați de ceea ce s-a întâmplat.
„Asta este buna creștere a celor ce se cred vamaioți, apoi spun că Vama nu mai este ce a fost odată. Rușine! Noi așa îi primim?”, a scris o doamnă.
„Du-te vara în Costinești unde nu sunt «rockeri» și o să ți se pară Vama, Bali. Problema asta a aruncării gunoaielor e peste tot, inclusiv pe munte, pe marginea șoselelor, pe lângă calea ferată, pe malul râurilor. Singura modalitatea de a o combate ar fi ca Garda de Mediu și Poliția să umble-n civil, deghizați în turiști, și să-i filmeze apoi să-i amendeze drastic. Cine nu plătește să facă muncă-n folosul comunității ca-n Germania, la strâns gunoiul”, a mai adăugat cineva.
„Nesimțirea nu are o delimitare geografică precisă. Gândiți-vă că am găsit câteva sticle de bere abandonate în munții Parâng, la peste 1.800 m altitudine”, a mai spus un internaut.
La ce sumă ajunge bacșișul unui ospătar care lucrează la un club de lux de pe litoral: „Se vede masa cu valoare”...